汝等比丘。已能住戒。當制五根。勿令放逸。入於五欲。譬如牧牛之人。執杖視之。不令縱逸。犯人苗稼。若縱五根。非唯五欲。將無崖畔。不可制也。亦如惡馬。不以轡制。將當牽人。墜於坑陷。如被劫害。苦止一世。五根賊禍。殃及累世。爲害甚重。不可不愼。是故智者。制而不隨。持之如賊。不令縱逸。假令縱之。皆亦不久。見其磨滅。此五根者。心爲其主。是故汝等。當好制心。心之可畏。甚於毒蛇。惡獸。怨賊。大火。越逸未足諭也。譬如有人。手執蜜器。動轉輕躁。但觀於蜜。不見深坑。又如狂象無鈎。猿猴得樹。騰躍跳躑。難可禁制。當急挫之。無令放逸。縱此心者。ු人善事。制之一處。無事不辯。是故比丘當勤精進。折伏其心。